projecte-aina/catalan_government_crawling huggingface dataset:
Inauguració el dijous 15 de setembre a partir de les 18.00 h
Retrats de 1940 Joan Sorli" presenta un recull de retrats de persones de la dècada de 1940, fets pel fotògraf ulldeconenc Joan Sorlí Castell.
La manca de preparació, el fet que estiguin fets al carrer, a la llum del dia, atorguen a les cares una espontaneïtat i un marcat caràcter gens artificial.
La força de l'expressió de cadascun d'aquests retrats de gent anònima ens mostra, en el seu conjunt, un ampli panorama de la difícil postguerra en l'àmbit rural.
Comissaris de l'exposició: Albert Curto Homedes, director de l'Arxiu Comarcal del Baix Ebre, i Laura Tienda Martínez, tècnica de l'Arxiu Comarcal del Baix Ebre.
Exposició organitzada per l'Arxiu Comarcal del Baix Ebre, la Residència d'Investigadors del CSIC-Generalitat de Catalunya i l'Associació Cultural Fotoconnexió.
Del 15 al 25 de setembre de 2016
Sala d'exposicions de la Residència d'Investigadors
1754 pergamins del fons de l'Ajuntament de Tortosa ja es poden consultar en línia
Comencem l'any amb bones notícies!
Ja teniu a la vostra disposició, al portal Arxius en línia, la col·lecció de pergamins de l'Ajuntament de Tortosa que daten des del segle XII fins al segle XVII.
Acompanya a la imatge de cada una de les unitats documentals la seva corresponent descripció.
Durant aquest any esperem posar a la vostra disposició més documents per facilitar la tasca de cerca als usuaris no presencials.
Una altra capçalera de l'hemeroteca històrica penjada en línia
Des d'aquesta setmana ja es pot consultar al XAC Premsa el Diario de Tortosa, des del 1882 fins el 1906.
Es tracta d'un total de 21.300 pàgines d'aquest important diari tortosí que ha estat digitalitzat en els darrers anys i que ara ja es pot consultar i reproduir.
A més, gràcies a un cercador, es pot localitzar ràpidament l'assumpte o concepte que es vol conèixer.
Un pas més per l'aposta decidida per difondre els rics fons documentals i col·leccions que custodia l'Arxiu Comarcal del Baix Ebre.
Enguany les circumstàncies especials han impedit la celebració d'actes presencials, però l'Arxiu commemora el 9 de juny, Dia Internacional dels Arxius, amb un seguit de propostes virtuals, com ara una exposició virtual i una proposta didàctica
En el marc del projecte de "Catalunya des dels arxius: esdeveniments i festes populars digitals" i dins del capítol de la "Primavera fotogràfica" sobre la fotografia artística d'arreu del territori, l'Arxiu ha fet un recorregut per algunes fotografies creatives dels Concursos fotogràfics de la Rosa, un concurs fotogràfic vinculat a les exposicions de roses que es va crear l'any 1959 i que perdura avui dia.
Dins del capítol sobre "La Patum i el Corpus a Catalunya", l'Arxiu ha elaborat dos productes:
També us volem presentar l'aplicació didàctica feta a través de la plataforma Mobile History Maps, pel professor Xavier Cortés, que aprofita i geolocalitza recursos de les xarxes socials de l'Arxiu Comarcal del Baix Llobregat (facebook, twitteer i instagram).
Projecte "Catalunya des dels arxius: esdeveniments i festes populars digitals"
Catifes de flors i ornaments del carrer de la Muralla.
Dècada dels anys 50 del segle XX.
En el marc de la Setmana Internacional dels Arxius i amb motiu de la festivitat de Corpus Christi, presentem un audiovisual titulat La festivitat de Corpus Christi al Vendrell.
Recull fotogràfic de l'Arxiu Comarcal del Baix Penedès que mostra una sèrie d'imatges del Vendrell que il·lustren aquesta tradicional festa amb l'acompanyament de l'obra Oh salutaris hostia! (1901), un cant de lloança a l'Eucaristia, del compositor vendrellenc Benvingut Socias Mercadé (1877-1952) i interpretada per Àlex Jordi, piano i Griselda Ramon, soprano.
Per veure el vídeo, cliqueu aquí.
Servei de consulta presencial amb cita prèvia
Per donar complint a les directrius establertes durant l'etapa de desconfinament, s'estableix el servei de consulta presencial amb cita prèvia a través del correu electrònic
[EMAIL] i/o el telèfon 977 667396.
L'usuari haurà de comunicar, mitjançant aquests canals, amb una antelació de 24 hores, la sol·licitud d'accés a la consulta presencial, tot indicant el nom, la data, l'hora i la durada aproximada de la visita.
Per facilitar la preparació de la consulta i si és possible, s'haurà de fer constar la documentació que vol consultar.
Increment de les consultes per internet durant el confinament
L'aprenent de barber Joaquim Nin Albir remullant la barba a Jaume Domingo Mulet a la seva barberia del carrer de Santa Anna del Vendrell, 1962-1973.
Durant aquesta darrers mesos de confinament com a conseqüència de la pandèmia, la Xarxa d'Arxius Comarcals de Catalunya ha mantingut l'obertura dels arxius de forma digital oferint els serveis de consulta i difusió mitjançant internet.
L'activitat central ha estat el projecte " Catalunya des dels arxius: esdeveniments i festes populars digitals ".
L'Arxiu Comarcal del Baix Penedès ha participat en vuit propostes digitals:
La reserva marina de Masia Blanca, audiovisual de Sotavent, associació submarinista del Vendrell
El primer concurs literari de Sant Jordi al Vendrell (1973)
La Festa de la Bicicleta del Vendrell des dels seus orígens
Els programes de la Festa de la Bicicleta del Vendrell consultables al portal Arxius en línia
Recull fotogràfic de l'Arxiu Comarcal del Vendrell
Els programes de les festes de barri i del Pa beneït del Vendrell consultables al portal arxius en línia
Val a dir que, entre els mesos de març i maig de 2020, l'audiovisual més visitat del canal Youtube de la Xarxa d'Arxius Comarcals de Catalunya ha estat el dels Antics oficis del Vendrell.
Fotografies de Jaume Domingo Mulet amb 614 visualitzacions.
A data d'avui, hi ha 726 visualitzacions.
També destaquem les 425 visualitzacions de l'audiovisual de la reserva marina de Masia Blanca, les 238 del Corpus Crhisti i les 199 del dedicat a la ceramista Teresa Ollé Sanromà.
Cal assenyalar que, en aquest període de confinament, es va produir la celebració dels 25 anys de la inauguració de l'Arxiu Comarcal del Baix Penedès que va tenir lloc el 20 d'abril de 1995.
Per recordar l'efemèride es va publicar l'article titulat L'Arxiu Comarcal del Baix Penedès: 25 anys preservant el patrimoni documental que explica la posada en funcionament de l'equipament cultural comarcal i les principals activitats que s'han dut a terme.
També el Dia Internacional dels Arxius, el 9 de juny, es va celebrar amb la edició d'una entrevista a l'historiador Joan Latorre Solé, en la qual l'investigador fa una valoració de la tasca dels arxius.
Durant el període del 15 de març al 31 de maig, l'ACBP ha registrat un increment exponencial de les consultes per internet.
S'han realitzat 2.448 visites i 2.523 consultes al portal Arxius en Línia.
Aquest increment també s'ha produït al portal XAC Premsa amb 184 visites i 677 pàgines consultades.
L'Arxiu Comarcal del Baix Penedès segueix treballant per incrementar el volum de documentació disponible a internet per facilitar l'accessibilitat dels nostres fons documentals als usuaris.
Lliurament de premis del XIV concurs de fotografia del Berguedà
Premi Guardiola de Berguedà, 2019
Dissabte 10 d'octubre a les 17:30, es farà el lliurament de premis del XIV concurs de fotografia Memorial Joan Ribera i Fornells.
L'acte se celebrarà al Monestir de Sant Llorenç a Guardiola de Berguedà i comptarà amb l'actuació musical d'un quartet de corda format pels músics Jordi Montoliu (violí I), Carlota Novell (violí II) Sergi Miró (viola) i Ignasi Prunés (violoncel).
El concurs, organitzat per l'Arxiu Comarcal del Berguedà amb intenció de valorar i donar a conèixer el patrimoni natural i humà de la comarca, es va instituir com a memorial a l'excel·lent fotògraf que va ser Joan Ribera i Fornells.
Compta amb la col·laboració del Consell Comarcal del Berguedà i de l'Ajuntament de Guardiola de Berguedà i té el reconeixement de la Federació Catalana de Fotografia i la col·laboració de l'Agrupació Fotogràfica Tallers d'Arts i Oficis.
L'aforament serà limitat i es vetllarà per l'estricte manteniment de mesures de seguretat sanitàries
I aquest divendres tanquem el Cicle amb el geògraf de la Seu d'Urgell Carlos Guàrdia especialista en l'estudi de les xarxes de camins pirinencs.
Antic camí a Puigcerdà, 1910 ca.
La darrera conferència del Cicle 'Explica'm una història' anirà a càrrec del geògraf de la Seu d'Urgell Carlos Guàrdia Carbonell, especialista en l'estudi de les xarxes de camins pirinencs.
En la seva intervenció Carlos Guàrdia analitzarà la xarxa històrica de camins públics del terme de Puigcerdà i identificarà quina és la seva extensió i estructura.
Ens parlarà tant dels camins que conserven el seu caràcter original perquè no han estat modificats substancialment, com d'aquells que han estat transformats en camins rodats (aptes per al pas de vehicles) pavimentats o no.
Abordarà les fonts d'informació que ajuden a identificar tots aquests camins i ens explicarà si, segons el seu anàlisi, la xarxa de camins històrics ha quedat fragmentada i desconnectada de la resta del sistema de comunicacions.
Consulteu aquí els serveis alternatius a la consulta presencial
En compliment de les mesures dictades pel Decret d'Alcaldia de l'Ajuntament de Puigcerdà 402/2020 Mesures excepcionals adoptades per a la prevenció del Coronavirus (Covid-19) de 13 de març de 2020, l'Arxiu Comarcal de la Cerdanya romandrà tancat al públic des del dia 14 de març fins a nou avís.
Malgrat això, el servei no s'atura.
Atendrem les vostres consultes a través del correu electrònic [EMAIL] i, com sempre, podeu utilitzar les nostre eines telemàtiques: Arxius en línia per a la consulta de documents i XAC_Premsa per a la consulta de premsa digitalitzada.
Us relacionem diferents recursos d'informació que tenim en línia per tal que pugueu aprofitar aquests dies de confinament per investigar, informar-vos o simplement xafardejar
Fa molts anys que des de l'Arxiu Comarcal de la Cerdanya treballem intensament per oferir els nostres documents en línia, això representa una gran inversió de recursos en digitalització, tractatment d'imatge i difusió.
El retorn d'aquesta feina és importantíssim i molt positiu: per una banda obtenim còpies digitals de preservació i, per l'altra, podem oferir accés remot als documents de l'Arxiu.
En els moments que estem vivint tot això pren més sentit que mai.
És per aquest motiu que us volem oferir una relació de tots els recursos d'informació elaborats per l'Arxiu que podeu consultar des de casa.
Cercador d'arxius i documents: Arxius en Línia
Aquí hi trobareu tots els instruments de descripció (inventaris i catàlegs) dels fons i col·leccions de l'Arxiu.
També hi trobareu la documentació textual i gràfica que hem digitalitzat.
Està marcada amb la icona d'una càmera fotogràfica.
Alguns dels fons i sèries consultables en línia més destacats:
Premsa històrica digitalitzada: XAC Premsa
Aquí hi trobareu les capçaleres més antigues publicades a Cerdanya.
En total 11 setmanaris entre 1879 i 1930 amb milers de pàgines que ens expliquen el dia a dia de la nostra comarca.
Podeu recuperar els catàlegs en línia de les exposicions més destacades que hem fet els darrers anys:
Canal Youtube Arxiu Comarcal de la Cerdanya:
Bloc: Articles extensos sobre peces documentals, fons, tractament de fons, i altres aspectes relacionats amb la tasca de l'Arxiu Comarcal de la Cerdanya.
Bloc Operació Cabrinetty: Espai elaborat conjuntament amb la Biblioteca Comtat de Cerdanya que recull documents textuals, gràfics i bibliografia relacionada amb la tercera Guerra Carlina a la Cerdanya.
Guia de recerca sobre la Guerra Civil a Cerdanya: Recull sistemàtic de la bibliografia i les principals fons documentals disponibles al nostre arxiu per iniciar una recerca sobre la Guerra Civil a la Cerdanya.
L'Arxiu Comarcal de la Cerdanya: font d'informació i referència per als treballs de recerca de batxillerat Apunts de la sessió presencial que anualment l'Arxiu fa a tots els alumnes de 1er de batxillerat de l'institut Pere Borrell de Puigcerdà.
Objectiu de la sessió: aprendre a plantejar adequadament un treball de recerca; importància d'aportar coneixement nou amb el seu treball; fer conèixer l'Arxiu, els seus responsables i els recursos d'informació que pot oferir a través dels seus fons (serveis de referència, bibliografia, documentació, etc.); incentivar els treballs relacionats amb la Cerdanya.
Tens fotografies, vídeos, textos, dibuixos... que expressin l'excepcionalitat d'aquests dies?
El teu material és la memòria social del futur.
Coincidint amb la primera fase del desconfinament per assolir la situació de normalitat prèvia a l'inici de la pandèmia del COVID-19, l'Arxiu Comarcal de la Cerdanya s'afegeix a la campanya de recollida de documentació que permeti donar testimoni dels moments excepcionals que els ciutadans i institucions han viscut durant el període de quarantena.
Des de l'Arxiu Comarcal de la Cerdanya iniciem una campanya de recollida de materials per documentar l'experiència col·lectiva que estem vivint.
Múltiples esdeveniments ens impacten aquests dies: el confinament, la malaltia, la solidaritat, l'angoixa per la situació econòmica, la buidor dels espais públics, la cancel·lació general de la nostra vida social... tota la documentació que reculli aquestes experiències ens ajudarà a formar una memòria social de la pandèmia de COVID19 a la comarca.
Els arxius públics, en tant que institucions que tenim per objectiu la preservació i custodia de la memòria col·lectiva, ens brindem a recollir les evidències d'un moment difícil com el que estem vivint per tal que, en el futur, puguem disposar d'una memòria social directament construïda per la ciutadania i no només per la documentació administrativa i pels mitjans de comunicació.
Documents analògics i digitals, textos personals, fotografies i vídeos creats per vosaltres i vinculats a la nostra comarca.
Envieu els vostres materials digitals a l'adreça [EMAIL] de l'Arxiu Comarcal de la Cerdanya, i si són massa pesats utilitzeu el servei WeTransfer.
Si es tracta de documents analògics, podeu portar-los a l'Arxiu (Passeig 10 d'Abril, 2, 2n.
Puigcerdà) un cop acabat el confinament.
Primer acte de l'Arxiu Comarcal del Baix Penedès el 2020, any de la celebració dels seus 25 anys
Fons Associació Musical Pau Casals.
El 21 de gener ha tingut, a la seu de l'Arxiu Comarcal del Baix Penedès, l'acte de signatura del contracte de cessió en comodat del fons documental de l'Associació Musical Pau Casals del Vendrell.
L'acte ha comptat amb la presència de Joan Sans, president del Consell Comarcal del Baix Penedès, Jordi Lluís Guitart, president de l'associació, Joan Miró, vocal de la junta directiva i Nativitat Castejón, directora de l'Arxiu Comarcal.
L'Associació Musical Pau Casals ha cedit a la Generalitat de Catalunya la seva documentació per tal que sigui dipositada a l'Arxiu Comarcal del Baix Penedès a fi de inventariar-la, conservar-la i fer-la accessible als investigadors, tot i que, l'associació es reserva els drets d'explotació.
La documentació, objecte de cessió, abraça de 1968 a 2006 i ocupa 3 metres lineals.
Els documents conservats són fruit de les nombroses activitats que l'associació ha organitzat al llarg dels anys per difondre la música i la figura del mestre.
L'associació va ser fundada l'11 d'abril de 1973, en una reunió constitutiva al local social de la Lira Vendrellenca, per Josep Altet –que va ser president durant deu anys–, Salvador Mañé, Josep Esteve i Lluís Martorell i un grup de vendrellencs entusiastes per promoure la música i especialment la figura de Pau Casals.
Els documents ens permeten conèixer com va sorgir la iniciativa de constituir-se en associació poc temps abans de la mort del mestre, la comunicació constant amb Pau Casals i després amb la seva vídua Marta Montañez, la seva àmplia activitat cultural com, per exemple, l'encàrrec a Apel·les Fenosa del monument dedicat a Pau Casals.
L'escultor va construir en guix el monument al local de l'empresa Vídua Llansà al carrer Santa Anna del Vendrell i el febrer de 1979 es va traslladar a la foneria de Ramon Vilà de Valls.
El monument fou inaugurat el 1982 a l'avinguda Pau Casals de Barcelona.
Entre la documentació cedida cal destacar també la col·lecció de fotografies, integrada per gairebé mil imatges en suport paper i uns dos-cents negatius.
Entre els nombrosos reportatges fotogràfics que es conserven cal esmentar l'arribada de les despulles del mestre al Vendrell el 10 de novembre de 1979, la construcció de l'Auditori Pau Casals de Sant Salvador, obra de l'arquitecte Jordi Bonet, el 1980, l'acte inaugural de l'auditori el 6 de juny de 1981 i la construcció de la plaça Joan Sebastian Bach al costat de l'auditori i la inauguració de l'escultura dedicada a Casals de Josep Maria Subirachs el 30 de juny de 1984.
En definitiva, aquesta cessió permetrà reconstruir la història de l'associació i recuperar més documentació dels primers anys d'activitat.
Per altra banda, l'Arxiu Comarcal del Baix Penedès farà la classificació i l'inventari, el qual serà accessible al portal Arxius en línia del Departament de Cultura.
Des del Vendrell s'han elaborat tres biografies de diputats provincials
D'esquerra a dreta: Anna Sabanés, els autors Manel Gëll i Eugeni Perea i Nativitat Castejón.
El 6 de febrer va tenir lloc, al Palau de la Diputació de Tarragona, la presentació del llibre La Mancomunitat de Catalunya a les comarques tarragonines.
Projectes i realitats, obra dels historiadors i arxivers Manel Güell Junkert i Eugeni Perea Simón.
L'acte va comptar amb la presència de Noemí Llauradó Sans, presidenta de la Diputació de Tarragona, Josep Poblet Tous, expresident de la Diputació de Tarragona i impulsor del treball i els autors.
El projecte de l'estudi va sorgir el 2014 en el marc de la commemoració del centenari de la Mancomunitat de Catalunya.
Josep Poblet, aleshores president de la Diputació de Tarragona, va considerar que hi havia una mancança historiogràfica respecte a l'obra de la Mancomunitat a les terres tarragonines i va encarregar l'estudi a Eugeni Perea, aleshores director de l'Arxiu General de la Diputació de Tarragona i Manel Güell, arxiver de la mateixa institució.
El llibre ha estat editat per la Diputació de Tarragona dins la col·lecció Ramon Berenguer IV.
L'estudi està estructurat en dues parts.
La primera, estructurada en vuit capítols, en els quals els autors desenvolupen la implantació de la Mancomunitat al territori, l'obra institucional portada a terme en tots els àmbits –agricultura, indústria i comerç, obra pública, telèfons, beneficència i sanitat, ensenyament, cultura, educació i la premsa–, el final de la Mancomunitat i l'impacte a les comarques tarragonines.
La segona part del llibre la composen sis annexos i un índex toponomàstic.
En els annexos es presenten dades comparatives dels pressupostos i les despeses, els llistats dels diputats provincials per districtes i els vots obtinguts.
Cal destacar l'annex sisè que el formen quaranta-nou biografies de diputats provincials de Tarragona (1914-1924), escrites unes pels mateixos autors i altres, per nou historiadors i arxivers de les comarques tarragonines que han col·laborat: Pere Audi Ferrer, Camil Sempe Compte, Albert Curto Homedes, Roser Puig Tàrrech, Pilar Riera Fortuny i Josep Maria Vallès Martí.
Pel que fa a les biografies dels diputats del districte del Vendrell, s'han elaborat tres, la de Joan Mañé Palau (el Vendrell, 1868-1924) per la historiadora Anna Sabanés Alberich, la d' Emili Folch i Andreu (Montblanc, 1872 – El Vendrell, 1949) per Nativitat Castejón, directora de l'Arxiu Comarcal del Baix Penedès, i la de Salvador Palau Rabassó (el Vendrell, 1894- Barcelona, 1972) per M. Antònia Palau Aleu.
Aquest treball ingent omple un buit historiogràfic important i és un referent per conèixer l'activitat de la Mancomunitat de Catalunya a les comarques tarragonines.
El fons de la família Diaz Pijoan és consultable a Arxius en línia
Actuació de Judith Barros Guerrero
El diumenge 8 de març l'Ajuntament de Santa Oliva ha organitzat un acte d'homenatge a la santaolivenca Lola Diaz Pijoan (1930-2019), en el qual s'ha inaugurat una plaça que porta el seu nom.
L'acte ha estat presentat per la regidora Mònica Mayor, ha intervingut l'alcalde Josep Carreras i ha comptat amb la presència de les germanes M. Mercè i M. Esther Diaz Pijoan.
Durant l'homenatge s'han llegit textos de Lola Diaz per part de la regidora i s'han interpretat dues peces a piano i veu a càrrec de Judith Barros Guerrero, estudiant de l'ESMUC.
Lola Diaz ha estat un referent cultural al seu poble i a la comarca del Baix Penedès.
Un exemple de dona treballadora, educada per ser independent i lliure, en una època gens sensible a les capacitats femenines.
La seva vida es va centrar en tres eixos: l'educació com a mestra que va ser, la cultura que va promoure i va divulgar i l'estima al seu poble.
L'Arxiu Comarcal del Baix Penedès s'ha adherit a aquest homenatge d'una manera especial atès que el 23 de juliol de 2018 les germanes Diaz Pijoan van decidir fer donació de la documentació de la família Diaz Pijoan a l'Ajuntament de Santa Oliva per ser dipositada a l'Arxiu Comarcal del Baix Penedès.
La documentació objecte de la donació té un gran valor històric.
L'avi Jaume Diaz Juncosa va deslliurar-se de combatre a les Antilles després de pagar una important xifra i ser substituït per un altre soldat segons consta en un contracte de l'empresa de Substitució de Quintos de Barcelona de 1875.
Jaume Diaz va treballar al Molí Blanquillo i el molí del Perot i s'han conservat llibretes de comptes de la feina al molí dels segles XVIII i XIX.
Pel que fa al pare Josep Diaz Pascual, casat amb Mercè Pijoan Badia, va treballar com a ferroviari i d'aquesta etapa han conservat nombroses publicades sobre el reglament ferroviari.
Va ser alcalde de Santa Oliva als anys 30 i això li va permetre documentació municipal entre la qual destaca un llibre d'intervenció de comptes de 1873-1874.
Pel que fa a la seva activitat agrícola, va conrear tabac a Santa Oliva entre els anys 20 i 30.
Finalment, cal esmentar els nombrosos llibres de caire religiós, el més antic de 1590 i els Goigs a llaor y gloria de Nostra Senyora del Remei que es venerava a la capella del castell de Santa Oliva, editat per la impremta Ramon Germans.
Aquest patrimoni documental ha estat classificat i el seu inventari es pot consultar al portal del Departament de Cultura Arxius en línia ( cliqueu aquí ).
Inventari del fons municipal de Calafell
La Diputació de Tarragona va atorgar el 2019 una subvenció a l'Arxiu Comarcal del Baix Penedès per realitzar tasques d'inventari.
Amb aquesta aportació s'ha ampliat la jornada laboral del treballador del Consell Comarcal del Baix Penedès, Andreu Gurrera Vallverdú, tècnic d'arxiu, per desenvolupar la tasca d'inventari del fons municipal de Calafell, que és dipositat a l'Arxiu Comarcal.
El treball desenvolupat ha estat classificar i inventariar les sèries documentals de Serveis militars, Població, Eleccions, Instrucció Pública, Cultura, Serveis agropecuaris i Col·leccions (1800-2011) del fons municipal de Calafell que correspon a un volum de 4 metres lineals.
De manera que l'inventari d'aquest fons municipal es dona per finalitzat.
Aquesta descripció s'ha carregat al programari GIAC i l'inventari ja és visible al Portal d'Arxius del Departament de Cultura de la Generalitat de Catalunya.
L'Arxiu Comarcal del Berguedà ha volgut contribuir als actes d'aquesta Patum confinada amb la publicació d'un senzill però complet esquema de la Patum, que recull origen, calendari i descripció comparsa a comparsa, amb fotografies d'en Josep Deseuras, Josep Pons i una sèrie de Patum de Lluïment, amb imatges històriques de Climent Escobet.
A més un extraordinari reportatge de la Patum completa que inclou una filmació del Salt de Plens.
L'acció s'emmarca dins el projecte "Catalunya des dels arxius: esdeveniments i festes populars digitals", promoguda per la Direcció General de Patrimoni Cultural.
Servei de Coordinació de la Xarxa d'Arxius Comarcals i la Direcció General de Cultura Popular i Associacionisme.